Document ID: 32007D0345

KOMISSION PÄÄTÖS,
tehty 10 päivänä toukokuuta 2007,
tarttuvan vertamuodostavan kudoksen kuolion (IHN) ja/tai virusperäisen verenvuotoseptikemian (VHS) osalta hyväksyttyjen vyöhykkeiden ja kalanviljelylaitosten luetteloista tehdyn päätöksen 2002/308/EY liitteiden I ja II muuttamisesta
(tiedoksiannettu numerolla K(2007) 1989)
(ETA:n kannalta merkityksellinen teksti)
(2007/345/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä koskevista edellytyksistä saatettaessa vesiviljeltyjä eläimiä ja tuotteita markkinoille 28 päivänä tammikuuta 1991 annetun neuvoston direktiivin 91/67/ETY (1) ja erityisesti sen 5 ja 6 artiklan
sekä katsoo seuraavaa:
(1)
Komission päätöksessä 2002/308/EY (2) vahvistetaan hyväksyttyjen vyöhykkeiden ja hyväksymättömillä vyöhykkeillä sijaitsevien hyväksyttyjen kalanviljelylaitosten luettelot eräiden kalatautien osalta.
(2)
Italia, Ranska ja Saksa ovat toimittaneet perusteet hyväksymättömällä vyöhykkeellä sijaitsevan hyväksytyn laitoksen aseman myöntämiseksi joillekin niiden alueella sijaitseville laitoksille tarttuvan vertamuodostavan kudoksen kuolion (IHN) ja virusperäisen verenvuotoseptikemian (VHS) osalta. Toimitetuista asiakirjoista käy ilmi, että kyseiset laitokset täyttävät direktiivin 91/67/ETY 6 artiklassa säädetyt vaatimukset. Sen vuoksi näille laitoksille voidaan myöntää hyväksymättömällä vyöhykkeellä sijaitsevan hyväksytyn kalanviljelylaitoksen asema, ja ne olisi lisättävä hyväksyttyjen kalanviljelylaitosten luetteloon.
(3)
Italia, Ranska ja Saksa ovat toimittaneet perusteet hyväksytyn vyöhykkeen aseman myöntämiseksi joillekin alueilleen VHS:n ja IHN:n osalta. Toimitetuista asiakirjoista käy ilmi, että kyseiset vyöhykkeet täyttävät direktiivin 91/67/ETY 5 artiklassa säädetyt vaatimukset. Sen vuoksi näille vyöhykkeille voidaan myöntää hyväksytyn vyöhykkeen asema, ja ne olisi lisättävä hyväksyttyjen vyöhykkeiden luetteloon.
(4)
Ruotsi on toimittanut perusteet hyväksytyn vyöhykkeen aseman myöntämiseksi joillekin sen rannikkoalueille VHS:n osalta. Toimitetuista asiakirjoista käy ilmi, että kyseiset alueet täyttävät direktiivin 91/67/ETY 5 artiklassa säädetyt vaatimukset. Sen vuoksi koko Ruotsin alue olisi hyväksyttävä VHS:n ja IHN:n osalta.
(5)
Saksa on ilmoittanut IHN:n esiintymisestä vyöhykkeellä, jota pidettiin aiemmin taudista vapaana. Siksi kyseinen vyöhyke olisi poistettava päätöksen 2002/308/EY IHN-vapaita vyöhykkeitä koskevasta luettelosta. Kyseistä vyöhykettä koskevien uudelleenjärjestelyjen jälkeen osia vyöhykkeestä on kuitenkin edelleen VHS:stä ja IHN:stä vapaana, kun taas toiset voidaan katsoa ainoastaan VHS:stä vapaiksi. Sen vuoksi hyväksyttyjen vyöhykkeiden luetteloa olisi muutettava vastaavasti.
(6)
Tanska on ilmoittanut, että VHS:n ja IHN:n osalta hyväksytty laitos ei täytä VHS:stä vapaana olevalta laitokselta edellytettäviä ylläpitovaatimuksia. Laitos ei sen vuoksi saisi enää esiintyä VHS:stä vapaana laitoksena.
(7)
Suomi on ilmoittanut, että kalojen virusperäisen verenvuotoseptikemian (VHS) ja tarttuvan verta muodostavan kudoksen kuolion (IHN) osalta hyväksytyn vyöhykkeen aseman ja ei-hyväksytyillä vyöhykkeillä sijaitsevan näiden tautien osalta hyväksytyn tilan aseman saamista varten toteutettavien ohjelmien kelpuuttamisesta 28 päivänä elokuuta 2003 tehdyllä komission päätöksellä 2003/634/EY (3) hyväksytty ohjelma VHS-vapaan aseman saamiseksi on valmis. Suomen toimittamat asiakirjat osoittavat, että kaikille sen alueella sijaitseville rannikkoalueille, lukuun ottamatta alueita, joilla sovelletaan erityisiä hävittämistoimia, voidaan myöntää hyväksytyn vyöhykkeen asema, ja ne olisi lisättävä päätöksessä 2002/308/EY olevaan hyväksyttyjen vyöhykkeiden luetteloon.
(8)
Italia on ilmoittanut, että päätöksellä 2003/634/EY hyväksytty ohjelma VHS- ja IHN-vapaan aseman saamiseksi on valmis. Sen vuoksi kyseiselle vyöhykkeelle voidaan myöntää hyväksytyn vyöhykkeen asema, ja se olisi lisättävä hyväksyttyjen vyöhykkeiden luetteloon.
(9)
Hyväksytyt vyöhykkeet ja hyväksytyt laitokset ei-hyväksytyillä vyöhykkeillä Ranskassa olisi järjesteltävä uudelleen, jotta ne vastaisivat paremmin kyseisen jäsenvaltion maantieteellistä ja hallinnollista tilannetta.
(10)
Päätöstä 2002/308/EY olisi sen vuoksi muutettava.
(11)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2002/308/EY seuraavasti:
1)
Korvataan liite I tämän päätöksen liitteellä I.
2)
Korvataan liite II tämän päätöksen liitteellä II.
2 artikla
Tämä päätös on osoitettu kaikille jäsenvaltioille.
Tehty Brysselissä 10 päivänä toukokuuta 2007.

Labels: 0
18
6